text: بريوش بالنوتيلا
text: #000003
text: اذا كنت جديدة على الطبخ فاكتر شي ممكن تخافي منه هو اما المعجنات أو الحلويات , و انا كنت خاف من المعجنات , و لما شوف ماما أو أية عم يشتغلوا فيهم و هنن نايميين , قول لحالي بحياتي ما رح صير متلهم , و لاحكي الحق انا كنت عم احكي حكي نظري , يعني مو انو جربت و فشلت , لا هيك عندي حاجز بيني و بين المعجنات و بس . و كل ما يكون عندي جمعة و بدها معجنات أتصل بـ 911 و قلها , بتذكري لما كنت بنتك ( أو أختك حسب الشخص ) , فورا تقلي خير ان شاء الله كم كيلو عجين بدك .. هيك علموني على الكسل و بمساعدتهم الي كبر الحاجز بيني و بين المعجنات .
  بعدها كنت سهرانة مرة برمضان لحالي انا و الكتاكيت و اشتهيت فوت على المطبخ حضرلي شي شغلة , و كنت بيومتها شايفة وصفة للتوست في موقع لك , الوصفة كانت بسيطة كتير فاتشجعت و حضرتها ... و لما جهزت و طلعت ريحة الخبز في البيت و اتجمعي القطط حوالي و هن انو شو هل الماما الخطيرة , حتى التوست بتعمله بالبيت ..
  هل ردود الافعال شجعتني كتير كتير و الكل على اد ما انبسطوا اتحمست و صرت جرب بهل المعجنات و هيك بديت .
  كانت بداياتي ان ااقسم المقدار لحتى اوصل لاصغر شي بقدر عليه , يعني مثلا ثلاث ارباع كاسة طحين و ما كنت افهم ليش ماما تقلب على ظهرها من الضحك كل ما تسمعني عم لت و اعجن بشوية طحين , تقلي لك بنتي هدول برشهن انا رش على العجينة , و الله بيلزقوا بايديك مو مستاهليين . بس انا كنت خاف كبرها , و الحمد لله صرت جرب شي جديد من فترة لفترة و صار يطلع معي شي , بس مو لدرجة اني أثق بنفسي بالمعجنات مثلاً و حضرهن لجمعة كبيرة
  بعد بفترة , صار عندي صبحية نسوانية صغيرة و كان من بين الضيوف ستات رح يزوروني لاول مرة و كمان كان من بينهم ست مشهورة بعيلتنا بالطبخ و الحلويات و كمان مشهورة باللئامة , يعني ما بتعطيك طريقتها و مقدارها لو بتطلع عينك و اذا صدف و عطتهم فبتكون غلط ! يا ربي اعمل و الا ما اعمل , يلا يا موني حضري عجينتك و شوفي شو رح يطلع معك , و كنت بوقتها متوصلة لعجينة القطنة من جديد , حضرت كم نوع . الحمد لله على اد ما انبسطوا الضيوف و حبوا الفطاير عرفت ان المعجنات الي بتعملها الست على ايدها سحر خاص و شي بيضيف كتير الها و على فكرة الست اياها سالتني عن طريقتي , بس طبعا مو بطريقة مباشرة و انا لحتى احكي الحق طلع شرشبيل براسي و قالي اعملي متلها و طنشي , بس بعدها قلت بقلبي و لا و الله , اصلا مو بشطارتي اتعلمت , رب العالمين هو الي يسر , الحمد لله الذي علمنيه من غير حول مني و لا قوة . و عطيتها طريقتي على التكة و هل الحكي قبل الموقع بشي 5 سنين .
  , هلا الحمد لله صار عندي اريحية بالتعامل مع العجين , و ممكن حتى حضر عجينة و تطلع روعة من دون مقادير , يعني على النظر متل ماما حبيبة قلبي , و هيك ما حدى بيعلم أكتر من التجربة لهيك بتمنى انه نحكي و نجرب و نشجع بعض لحتى كل واحدة هون تصير شطارتها متل ما بتحب و تتمنى .
  الوصفة اليوم وصفة جديدة للبريوش , و الطريقة بسيطة و نكهة الزبدة بتجنن فيها , أنا حشيتها بالنوتيلا و ما رح خبركن ردود افعال الاولاد عليها , صحة و الف هنا على البهم . انت فيكي تحشيها بالي بتحبيه و لو علي ما بحشيها غير جبنة بيضاء مع كاسة شاي بتطلع يمممي .
text: #000006
text: بريوش،خبز،زبدة،شوكولا،عجين،فطاير،نوتيلا،وصفات رمضان،وصفات للسحور
  وصفات تانية ممكن تعجبك
text: #000007
text: بريوش،خبز،زبدة،شوكولا،عجين،فطاير،نوتيلا،وصفات رمضان،وصفات للسحور
text: #000008
text: وصفات تانية ممكن تعجبك
text: #000009
text: ماشاء الله تبارك الحمن لا و الله شطووووورة الله يبارك فيكي ..انا كتير بحب البريوش و بحب المعجنات و خصوصا ريحتها بالبيت بتعطي دفء و حميمية ,انا الحقيقة متعودة اعجن لانو امي علمتني اعجن من و انا عمري 12 سنة لانو بابا الله يخليلنا ياه بحب خبز البيت الطري .. بس انا تعلمت كتيييير من و صفاتك ست منى الله يجزيكي كل خير,يعني كلما احتار ايش اطبخ حالا على لقمة و بغوص بعالم الوصفات الرائعة وبنسى انا اساسا ليش دخلت :grin
  والله اني على كل طبخة بدعيلك لانو هادا اللي بيطلع بايدي :roll
  سؤال كالعادة : الخميرة اللي استعملتيها خميرة الحبيبات و لا خميرة العجن العادية ؟؟
  والله لا يردلك دعوة ..جزاك الله خيرا
text: #000011
text: ان شاء الله يسلموا هالايدين والله يجزيكي الخير على هالوصفات الرائعة . مابتتصوري شقد سهلتي عليناالحياة فيهم :grin خصوصي نحنا بالغربة بس لما بدخل على موقعك بحس حال بحلب
text: #000012
text: السلام عليكم ورحمة الله وبركاته. كيفك منى والله اني حابة شوفك على قد مالي حاسستك مذوقة ومنفنفة شكلا الوصفة شغلة رهيبة بس متل ماقلت عندي خوف من المعجنات رح جربا وخبرك إن شاء الله فيني احشيا كيري؟؟؟وسلامي لالك
text: #000014
text: الله يعطيكي العافية ست منى .. بس بدي اسالك ايمت منستعمل الخميرة الحبيبات و ايمت منستعمل الخميرة الفريش؟؟؟ نحن بالمغرب غالبا منستعمل الفريش خصوصا بخبز البيت بس انا بجيب الحبيبات مشان عجينة العشر دقايق و لانيها بطول بالبراد اكتر ..وطبع عجينة العشر دقايق اخدتا من هون من عندك
  انا رفيقاتي كلن خبرتن على الموقع وكتييير عم يعجبن وبسهل عليهن الطبخ ..
  يامجيني تقلت عليكي و الله يجزيكي كل خير
text: #000016
text: ما شا الله عليك من عمر 12 سنة بالمعجنات معناها هلا خبزاتك قطايف يا ريت تعلمينا طريقتك
text: #000017
text: يا ستي الخميرة حبيبات , بس اذا متوفرة عندك الخميرة الفريش احسن و احسن
text: #000019
text: كتيييييير مكوناتها بسيطة وسهلة كنت مفكرتها أطعب من هيك .
text: #000020
text: أختي كانت عايشة بألمانيا وتعلمت هالوصفة هونيك و الوصفة قريبة من هي
  من عجينة البريوش بتمدها وبترش عليها سكر وقرفة وبتلفها متل السويسرول وبترجع بتخمرها وبهالوقت بتحرق سكر للكراميل .. وبعد ما تتخمر بتدهنها بالبيض وعالفرن وبعد الخبز بتقلبها على صحن التقديم والكراميل عم يشرشر منها هههههه :grin
text: #000021
text: lما شاء الله شي روعة خلص ان شاء الله من كل بد رح اجربها بس رح احشيها جبنة بس سؤال على السريع هلق كيف لازم يكون قوام العجينة متل عجينة ال عشرة دقائق ولا لحتى العجينة تبطل تلزق بالصحن؟وياريت لو تحطيلنا كمية الحليب بالزبط يعنى لحتى عرف النسبة على المزبوط يسلموا ايديك وعك استنى ردك لأنو ناوية اعملها بلكي بكرا ويعطيك الف عافية :zzz
text: #000022
text: صحيح كان بدي اسالك اخت ام نوران انا فيك تقولي من احلامثي انو اخبز خبزاتي بالبيت وجربت شي خمسين طريقة وما في شي زبط معي بقى لو تتكرمي علينا وتنزليلنا طريقة الخبز المنزلي اكون لك من الشاكرين :roll
text: #000023
text: اختي عليا الطريقة اللي بتستعملا اختك هي طريقة السينامون رول يعني رول القرفة كمان كتير طيبة و في اللي بيحط كراميل على الوج و في اللي بحط ايسنج وفي اللي بيحط توفي انتي و رغبتك
  وفي رابط بالموقع لهي الوصفة :
  وعلى فكرة كتير شهيتيني عليها :grin
text: #000024
text: أختي ان شاء الله بنزل الطريقة ليستفيد منا الجميع بس الخبز اللي منعملو بكون شوي سميك يعني مو رقيق متل الخبز العربي ..
  بس مو شي صعب عن حد ابقي تحضري نفسيا لحتى ابعت الوصفة للست منى :grin
text: #000025
text: عم استنى الوصفة على احر من الجمر يسلموا اختي ام نوران
text: #000026
text: السلام عليكم منى عم احاكيك من الحدث في موقع الحدث حاليا البريوش صار بالفرن بعد ما خمرته للمرة التانية وجهزت القطر الله يستر ببقى بخبرك شو بصير معي :grin :grin
text: #000029
text: ياي على هالوصفة يتجنن وبكرة ان الله راد بدي جربها رايحة احشيها تمر اكيد بيمشي الحال بس بدي اسالك بحسن اعجنها بزيت بدل الزبدة لانو بحس الزبدة بتعطي نشفان للعجين :eek :eek
text: #000030
text: اي بيصير , انا بحس بالزبدة تعطيها طعم طيب و غني , بس فيك تستعملي الشي الي بيناسبك
text: #000031
text: اتاخرت عليك , بس الحمد لله ماشي حالك
text: #000032
text: يا ستي العجينة لازم تكون متل عجينة العشر دقايق بس على انعم و اطرى و الحليب حوالي النص كاسة اضيفها بالتدريج
text: #000033
text: السلام عليكم كيفك منى ياستي الله يسلم ايديكي كل مرة بتشجعينا اكتر واكتر بس مرة انا جربت اعمل فطايربالجبنةوما نجحت معي ومنا ما عدت قربت عالمعجنات بس هلء بدي جرب هالبريوش اكيد منظروا بيجنن انا كتير بحب البريوش الله يجزيكي عنا كل خير يامنى ويعطيكي العافية
text: #000036
text: سلام عليكم منى تأخر عليك ما تواخذيني بس والله كل ما بجي بدي أرد عليك إبني الله يسلمه بيعملي شي مغامرة من مغامراته وتعي إركضي وراه الله يسلمه بهل العمر كتيير بدن ركض :grin يا ستي نجي على البريوش عملته وساويته متل قوام عجينة ال عشر دقائق بس انا على قد ما كنت آكلة هم زنخة البيض كترت الفانيلا وصارت طعمتها واضحة كتيير وشغلة تانية لما حطيت النسكافيه مع البيضة حسيت اللون غمق كتيير عم افكر المرة الجاي ما أحط نسكافيه بس أحط البيضة على وجها بس بشكل عام طلعت طيبة كتيير
  ما في مجال أستغني عن الزبدة بالزيت يعني بتبقى أخف شو رائك؟ :roll
text: #000037
text: لك شو هلاإبداع كله منوووشة و الله رح يطب قلبي عالصورة..و عم أكتبلك الرد قبل ما أعرف تفاصيل الوصفة بس إن شاء الله تكون سهلة لاني متل ما قلتي بخاف من المعجنات :roll
text: #000038
text: صباح الخير منوش ..وكل الصبايا
  امبارح جربت الوصفة العظيمة هي ..والشكل طبعا طلع راااائع .. بس العجينة حسيتها ناشفة شوووووي مو كتير .. يمكن كمان حسيتها كان لازم اعجنها اكتر مشان تطلع انعم ..كمان سؤال ..هلأ انا دهنتها بالعسل بدل القطر ممكن يأثر .؟؟ يعني السبب من القطر لمعة بس ولا مشان يمتص منه وماتطلع ناشفة ؟؟
  بس ان شاء الله بدي ارجع عيدها لأنو بتستاهل
  الله يجزيكي الخير منوش
text: #000039
text: صحتين و الف عافية يا رب , ممكن العجن يكون سبب , اذا حاببتيها تكون اطرى فيك بس ما طالعتيها من الفرن و خفت حرارتها تغطيها و تتركيها شوي .
  ما اله علاقة العسل او القطر , لان هو بس للمعة
  ان شاء الله تجربيهال و تطلع متل ما بتحبي
text: #000040
text: لاروشة اشتهيت اني شوفك باخر زيارة , يلا ان شاء الله خيرها بغيرها , اشتقتلك كتير :zzz
text: #000041
text: لا الوصفة سهلة كتير , ان شاء الله بتعجبك و تكون يمييي
text: #000042
text: فيكي تسستغني عن النسكافيه بس بيعطيها لون حلو و ما بيخلي للبيض ريحة , و كمان فيك تستبدلي الزبدة بالسكر , بس ما رح تصير بريوش بريوش
  صحتين و هنا يا رب
text: #000043
text: صباح الخير منوشة وكل الصبايا .. الله بيعلم شو اشتقتلكن .. بس غيبتي كانت لظروف وهلظروف حلوة كتير الحمد لله .. أول شي بعد كم شهر رح صير ماما.. وتاني شي إني هالسنة تخرج إن شاء الله ونتائجي كانت ممتازة بأول فصل .. حابة بشركم مع إنو ما بتعرفوني بس نحن أخوات بإذن الله ..
text: #000046
text: نجي بقى لوصة منوشة الخيالية .. غرف قلبي على منظرها الله وكيلك من أول نظرة .. وهلأ عم إستنى العجينة لحتى تتخمر .. بس عندي سؤالين , لما نشيف الحليب أثناء العجن هل هو ضروري ؟ لإنو ما حسيت العجينة محتاجة سوائل زيادة بالمرة .. يعني كانت ناعمة وطرية وممتازة .. وسؤالي التاني هو نفس سؤال رنا , شقد لازم نستنى بأول مرحلة من التخمير ؟ رح خبرك بالنتيجة الحلوة إن شاء الله .. وناطرة ردك للمرات الجاية ..
text: #000047
text: هي تطبيقي للوصفة .. تسلم إيديكي يا منوشة .. المقادير مزبوطة بطرقة مريحة كتير والعجينة كتير حلوة وسهلة وطرية .. زمان ما زبطتت معي هيك عجينة بهالروعة ..
text: #000049
text: وما أحكيلك عن الطعم .. يمييييي .. بقي أربع قطع بس :grin
text: #000050
text: يالله يامنى انا حزينة كتييير :cry :cry
  هلأ رجعت جرب الوصفة مرة تانية وعلى اساس بدي انتبه تمام وتطلع احسن من هديك المرة ..وبعد ماعجنتها وخليتها شي 3 ساعات واذذذذذذ اكتشفت اني نسيانة البيضة برا وماحطيتها
  بقى قولك كيف ممكن تطلع ومانفشت كتير اكيد :sigh :sigh
  بس رح كملها هلأ شو بدي اعمل
text: #000051
text: لاروش و لا يهمك , بتطلع منيحة , بس ما دام ما نفشت معناها لسا بدها تخمير كمان , يا ترى في مجال تضيفيها هلا , قصدي العجينة ناشفة شوي و بتتحمل و الا نو ؟؟ اذا حاسة انو بيمشي حالها ضيفيها و اذا شايفة انها رح تعزبك اتركيها
text: #000052
text: لا ماكأنو خرج حطلها بيضة بتصير يمكن طرية كتير .. رح قوم احشيها مشان تلحق تتخمر مرة تانية واخبزها قبل مانام
  بس ان شا ءالله خير ..انا متفائلة
text: #000053
text: تسلم ايدك يا منى
  حابة قلك انو يا ريت تحطي كل وصفاتك بالخطوات المصورة اذا ما فيهاتعب :zzz وبنكون ممنونين الك
text: #000055
text: السلام عليكم اختي منى الله يعطيكي الف عافيه والله وقت شفت الصوره مسكت ايديي مشان ماانسى وحك جسمي لاني حامل :roll
  انا عملت خلية النحل مرتين وطلعت كتير طيبه تصوري وقت عجنتها قبل بيوم من جية صدقاتنا عالفطور عيرت الساعه عالسته الصبح عجنتها عجنه تانيه بعدين عيرتها عالتمانه وشكلتها كرات وخبرتها طار عقلن فيها الحمدلله 8)
  بس هي باينتها اسهل وكمان اكيد طيبه خلص بدي جربها قريبا لان رح شوفها بنومي اذا ماساويتها.
  على فكره انا بشكر كل الاخوات على اسالتن وبشكرك على اجاباتك لان السؤال بفيد الجميع.
text: #000056
text: تسلم ايديكي يامنى من زمان وأنا حابة جرب معجنات خفيفةوطرية وانشاء الله بهل اليومين رح جرب وأكيد بما انها من ايديكي فأكيد ناجحة باذن الله
text: #000057
text: انتي الي مزوءة و عسل :zzz
  ان شاء الله تجربيها و تحبيها و فيك تحشيها بالي بيجي على بالك
text: #000058
text: فكره حلوه وسهلة جربتها وكانت كثيرررر طيبة وخصوصا اطفالي حبوها وعندي بنتي عسل تعشق شي اسمه نوتيلا.. تسلم ايديكي وانشاء الله دوووم تزودينا افكار حلوه
text: #000059
text: السلام عليكم الله يعطيك العافية ست منى أنا من عشاق المعجنات ومن زمان ناوية جربها وفي ليلة من الليالي وبعد ما نيمت الولاد وأبوهن قررت أعملها وبتكون جاهزة ياكلو منها الصبح ولأنو عن جد التيسير قبل التدبير متل ما بيقولوصحي ابني الصغير(7أشهر)وخدي على نقنقة ونغوجة لصلاة الصبح وأنا صرت اشتغل كل طلقة براحةوما لحقت ياكلوها الصبح وما قدرت اخبزها لبعد ما راحو بس اللي واساني انو طلعت ولا أطيب ومنظرها رائع فشكرا كتيير الك وسوري عالمغامرة الطويلة :zzz : :cry
text: #000060
text: بس أنا وقت يلي كنت عبعجنها ماحطيت غير شوية حليب لأنك مالك كاتبة المقدار عجب هذا السبب وأنا خفت أكتر فأخرب العجينة
  عبستنى ردك لأني أكيد رح جربها مرة تانية
text: #000064
text: [B]السلام عليكم ورحمة الله وركاته [/B]
  كيفك ست منى ان شا الله بخير يارب
  جربت هالوصفة وطلعت كتيررررررررررر طيبة وكتير سهلة حسيتها اسهل من الكاتويات بكتير ونتيجتها مضمونة اكتر
text: #000065
text: الله يعطيكي العافية وينولك مراد قلبك يارب
  صورة البريوش ع صفحتي ع الفيس بوك
text: #000066
text: العجينة لازم تكون طرية شوي بس متماسكة , بقى يمكن انت قللت شوي من الحليب
  جربيها و ان شاء الله بتطلع المرة التانية على زووءك تمام
text: #000069
text: بالعكس حبيت ردك كتير حسي حالي معك و عم وطي صوتي احلى ما يفيقوا :grin
text: #000070
text: بنتك اسمها بيجنن , اكيد عسل على عسل
text: #000072
text: السلام عليكم اختي
  بالنسبه للبريوش جربتو وطلع كتير طيب يسلمو ايديك على هل الوصفه
text: #000074
text: انا عضوة جديدة بيناتكن وبتمنى تعتبروني وحدة من اسرتكم وعلى فكرة أنا حلبية وأكلاتك الحلبية كتير بتشبه طريقتنا وبصراحة معجبة كتير بتطبيقك وتصوريك للطبق لانوبيجنن وبيدل على زوؤك وبدي قلك انو
  هلأ طلعت البريوش من الفرن وطلع بيجنن
  شكرا كتير لالك وامبارح عملت السمك بالتتبيلة المغربية وطلع طيب ورح جرب كتير شغلات أكيد
text: #000075